Det første kjente anfall fant sted i 1392, da kongens venn og rådgiver, Olivier V de Clisson, ble utsatt for mordforsøk. Karl var fast besluttet på å straffe den skyldige, Pierre de Craon, som hadde søkt tilflukt i Bretagne. Samtidige kilder beretter at Karl var som i en rus for å starte felttoget og samtidig hadde virket usammenhengende i sin tale. Karl drog av sted med en hær 1. juli 1392, men ble nærmest drevet ut i et vanvidd av utålmodighet over dens langsommelige fremskritt.